Með nýju Þinganesi sér fyrir endann á miklum endurnýjunarfasa íslenskra togskipa . Margeir Guðmundsson og fimm úr áhöfn hans á nýju Þinganesi SF komu til heimahafnar á Höfn í Hornafirði 21. desember síðastliðinn eftir þriggja daga siglingu frá VARD skipasmíðastöðinni í Brattavogi . Þar með hefur Skinney-Þinganes tekið á móti báðum togskipunum sem sem voru hluti af sjö skipa raðsmíðaverkefni fyrir Skinney-Þinganes , Gjögur , Berg-Huginn og Útgerðarfélag Akureyringa . Snemma í desember kom Steinunn SF til landsins og er nú unnið að því að setja vinnslulínu og millidekk í skipið í Hafnarfirði . Þinganes var hins vegar yfir hátíðirnar í heimahöfn í Hornafirði og átt sinn þátt í að skreyta bæinn með jólaljósum . Stefnt er að því að sigla Steinunni allra næstu daga til Hafnarfjarðar þar sem fyrirtækin Micro og Valka setja í hann vinnslulínu og millidekk . Margeir og áhöfnin hélt til Noregs um mánaðamótin nóvember-desember en dálitlar tafir urðu á afhendingu skipsins . Þeir lögðu síðan úr höfn í Brattavogi 18. desember . 30 metrar og 8 metra ölduhæð „ Við fengum fínt veður fyrri helming leiðarinnar en það var annað uppi á teningnum í seinni hálfleik . Það gerði norðaustan storm og vindhæðin fór upp í um 30 metra á sekúndu með 7 - 8 metra ölduhæð á tímabili þegar við vorum komnir upp að landgrunninu . Það reyndi því á skipið en það bar sig mjög vel . Það velta náttúrulega allir bátar þegar þeir fá á sig stórar öldur en hann fór bara vel með þetta . Mér líst vel á bátinn sem er ótrúlega þýður og hljóðlátur . Hornafjarðarósinn var aðeins úfinn en engin læti í honum . Hann er yfirleitt þokkalegur í norðvestan - og austanáttum en suðvestanáttin er verst upp á kvikuna að gera , “ segir Margeir . Meðalhraðinn var í kringum tæpar níu mílur sem er svipaður ganghraði og á Skinney fyrir breytingar . Það dugi ágætlega og Margeir segir að sér skiljist að togið sé mikið þótt enn hafi ekki reynt á það við veiðar . Skipið er með tvær vélar og tvær skrúfur og lipurt í snúningum . Meðaleyðslan á heimsiglingunni var um 120 - 130 lítrar . Það verða tólf í áhöfn togskipsins þegar haldið verður til veiða . „ Við erum næstir í röðinni hjá Micro og Völku . Áskell og Steinunn eru á undan og okkur verður líklega skipt út fyrir Áskel á kajanum . Það er spenningur í mönnum að geta hafið veiðar og vonandi náum við að fara af stað á vertíðinni . Þetta er orðinn öflugur og glæsilegur floti hjá Skinney-Þinganes og eftirvæntingin er talsverð . “ 57 daga sigling frá Tævan Margeir hefur starfað hjá Skinney-Þinganesi í bráðum 20 ár . Árið 2008 var hann ráðinn skipstjóri á nýrri Skinney og hans fyrsta verk var að fljúga til Tævan og sigla skipinu heim . Heimsiglingin tók 57 daga og kom skipið til heimahafnar 7. apríl 2009 . Hann sigldi svo Skinney heim úr breytingum í Póllandi síðastliðið vor . Þar var Þóri SF einnig breytt og bæði skipin lengd um tíu metra . Með nýju Þinganesi sér fyrir endann á miklum endurnýjunarfasa íslenskra togskipa . Sem fyrr segir smíðaði VARD alls sjö skip fyrir íslenskar útgerðir ; Vestmannaey og Bergey fyrir Berg-Huginn , Vörð og Áskel fyrir Gjögur , Steinunni og Þinganes fyrir Skinney-Þinganes og Harðbak fyrir Útgerðarfélag Akureyringa . Skrokkar skipa Gjögurs og Skinney-Þinganess voru smíðaðir í skipasmíðastöð VARD í Víetnam og voru fluttir til Noregs með flutningaskipinu Jumbo Jubilee þar sem þeir komu til hafnar í maí á síðasta ári . Þar voru skipin fullkláruð að öðru leyti en því að vinnslulínur og millidekk eru sett í þau á Íslandi .